የሚድሮክ ግሩፕ የሼክ ሙሐመድ ሁሴን አሊ አላሙዲን ከእስር መፈታትን ምክንያት በማድረግ ለሠራተኞቹ የተለያዩ ድጋፎችን አደረገ
የሚድሮክ ግሩፕ የሼክ ሙሀመድ ሁሴን አሊ አላሙዲንን ከእስር መፈታትን ምክንያት በማድረግ ለሠራተኞቹ የደመወዝ ጭማሪ፣ የሁለት ወር ቦነስ እና የእዳ ስረዛ አድርጓል፡፡የሚድሮክ ግሩፕ ሠራተኞችች እና አመራሮች የሼክ አሊ አላሙዲን የ14 ወራት የሳውዲ አረቢያ እሥር መለቀቃቸውን በማስመልከት ደስታቸውን በጋራ የሚገልጹበትን ዝግጅት አካሂደዋል፡፡ኩባንያው ይህን ደስታውን በማስመልከት በተጨማሪም ለአይን ባንክ የ250 ሺህ ብር፣ ሚድሮክ ባለባቸው አካባቢዎች ላሉ ትምህርት ቤቶች የአንድ ሚሊዮን ብር ያበረከተ ሲሆን በዩኒቲ ዩኒቨርሲቲ ለሚማሩ ተማሪዎችም የአንድ ሴሚስተር ክፍያ እንዳይከፍሉ ወስኗል፡፡ድርጅቱ በሰበታ ከተማ ላይ በሚገነባው መንደር የቤት ተጠቃሚ የሆኑ ሠራኞችን ቀሪ ክፍያ አስቀርቶላቸዋል፡፡ደስታው የሚድሮክ ሠራተኞች ብቻ አይደለም ያሉት የሚድሮክ ሥራ አስኪያጅ ዶክተር አረጋ ይርዳው አሁን የተደረገው ነገር ደስታ አስመልክቶ የተደረገ መሆኑን ተናግረው ሚድሮክ በባለሀብቱ መታሰር ምክንያት ጫና ውስጥ የነበር ቢሆንም ሀገራዊ የልማት አስተዋጽዖ ተጠናክሮ ይቀጥላል ብለዋል፡፡ሼክ ሙሀመድ ሁሴን አሊ አላሙዲን በቅርቡ ኢትዮጵያ ይገባሉ ያሉት ዶክተር አረጋ መቼ እንደሚመጡ ግን በውል አልታወቀም ሲሉ ለዋልታ ተናግረዋል፡፡ሼኩ መፈታታቸው ሀዘናቸውን በደስታ የቀየረ መሆኑን የገለጹት ስራአስኪያጁ ለባለሀብቱ መፈታት አስተዋጽኦ የነበራቸውን ጠቅላይ ሚኒስትር ዶክተር አብይ አህመድንና ሌሎችን አመስግነዋል፡፡